b'\n_START_ARTICLE_\nAmputacija\n_START_PARAGRAPH_\nAmputacija je odstranitev okon\xc4\x8dine ali njenega dela zaradi po\xc5\xa1kodbe, bolezni ali operacije. Kot kirur\xc5\xa1ki poseg se opravi za nadzor bole\xc4\x8dine ali bolezenskega procesa v prizadeti okon\xc4\x8dini, na primer zaradi malignoma ali gangrene. V nekaterih primerih se taka operacija opravi v okviru preventive. Poseben primer so kongenitalne amputacije, to je prirojene motnje. V nekaterih dr\xc5\xbeavah se ali se je amputacija dlani, stopal ali drugih delov telesa uporabljala kot oblika kazni za ljudi, ki so storili kazniva dejanja. Amputacija se uporablja tudi kot taktika v vojni ali teroristi\xc4\x8dnih dejanjih. Do nje lahko pride tudi zaradi vojne po\xc5\xa1kodbe. V nekaterih kulturah in religijah se manj\xc5\xa1e amputacije in pohabljanja \xc5\xa1tejejo za del ritualov._NEWLINE_V ZDA do ve\xc4\x8dine novih amputacij pride zaradi zapletov bolezni \xc5\xbeilnega sistema, najpogosteje pri sladkorni bolezni. Med letoma 1988 in 1996 je v ZDA povpre\xc4\x8dno 133 735 odpustov iz bolni\xc5\xa1nice predstavljalo odpuste po amputaciji.\n_START_SECTION_\nSamoamputacija\n_START_PARAGRAPH_\nV nekaterih redkih primerih, ko je oseba ostala ujeta na zapu\xc5\xa1\xc4\x8denem kraju brez sredstev za komunikacijo ali upanja na re\xc5\xa1itev, je amputirala svoj lasten ud._NEWLINE_Motnja telesne integritete je psiholo\xc5\xa1ko stanje, v katerem se posamezniku zdi, da mora odstraniti enega ali ve\xc4\x8d delov svojega telesa, obi\xc4\x8dajno okon\xc4\x8dine. V nekaterih primerih tak bolnik sprejme drasti\xc4\x8dni ukrep za odstranitev nadle\xc5\xbenih dodatkov, bodisi tako, da povzro\xc4\x8di nepopravljivo \xc5\xa1kodo na okon\xc4\x8dini, kjer tudi medicinsko posredovanje ne more re\xc5\xa1iti okon\xc4\x8dine, bodisi z amputacijo.\n_START_SECTION_\nVzroki\n_START_PARAGRAPH_\nObstaja veliko razli\xc4\x8dnih vzrokov, ki privedejo do amputacije:\n_START_SECTION_\n\xc5\xa0port\n_START_PARAGRAPH_\nV\xc4\x8dasih se lahko profesionalni \xc5\xa1portniki odlo\xc4\x8dijo za nenujno amputacijo prsta z namenom laj\xc5\xa1anja kroni\xc4\x8dne bole\xc4\x8dine in izbolj\xc5\xa1anja u\xc4\x8dinkovitosti. Igralec avstralskega nogometa Daniel Chick je iz tega razloga dal amputirati prstanec leve roke. Enako je storil igralec ragbija Jone Tawake. Podobno je dal svoj mezinec amputirati igralec iz lige NFL Ronnie Lott, ki si ga je po\xc5\xa1kodoval v sezoni 1985.\n_START_SECTION_\nZakonska kazen\n_START_PARAGRAPH_\nAmputacija se uporablja kot zakonska kazen v \xc5\xa1tevilnih dr\xc5\xbeavah, med njimi so Saudova Arabija, Jemen, Zdru\xc5\xbeeni arabski emirati, Iran, Sudan in islamske regije Nigerije.\n_START_SECTION_\nMetoda\n_START_PARAGRAPH_\nPrvi korak je ligacija oskrbovalne arterije in vene, da se prepre\xc4\x8di krvavitev. Mi\xc5\xa1ice se prere\xc5\xbeejo, enako se prere\xc5\xbee tudi kost z \xc5\xbeago. Ostri robovi kosti se pokrijejo, za prekritje krna se uporabi mi\xc5\xa1ice in ko\xc5\xbeo. Ob\xc4\x8dasno se vstavi tudi elemente za pritrditev proteze.\n_START_SECTION_\nTravma\n_START_PARAGRAPH_\nTravmati\xc4\x8dna amputacija je delna ali popolna odstranitev dela telesa med resno nesre\xc4\x8do, na primer v prometu, med delom ali med bojem. Delna ali celotna amputacija okon\xc4\x8dine predstavlja neposredno nevarnost smrti zaradi velike izgube krvi._NEWLINE_Ortopedski kirurgi pogosto ocenijo resnost razli\xc4\x8dnih po\xc5\xa1kodb z uporabo ocene po lestivici Magled Extremity Severity Score. Glede na razli\xc4\x8dne klini\xc4\x8dne in situacijske dejavnike lahko napovejo verjetnost amputacije. \xc5\xa0e posebej je to pomembno za urgentne zdravnike, da hitro ocenijo bolnike in se odlo\xc4\x8dijo za morebitna posvetovanja.\n_START_SECTION_\nEpidemiologija\n_START_PARAGRAPH_\nV Zdru\xc5\xbeenih dr\xc5\xbeavah Amerike je bilo leta 1999 po podatkih Ameri\xc5\xa1kega statisti\xc4\x8dnega zdru\xc5\xbeenja 14 420 nesmrtnih travmati\xc4\x8dnih amputacij. Od tega jih je bilo 4435 ali 30,75\xc2\xa0% zaradi prometnih nesre\xc4\x8d in 9985 ali 69,24\xc2\xa0% zaradi delovnih nezgod._NEWLINE_Tega leta je v ZDA \xc5\xbeivelo pribli\xc5\xbeno 300 milijonov ljudi, kar je pomenilo, da je pogostost amputacij 1 na 20 484 oseb letno. V skupini delovnih nezgod je bilo 53\xc2\xa0% delavcev in tehnikov, 30\xc2\xa0% proizvodnih in storitvenih delavcev ter 16\xc2\xa0% gozdarjev in ribi\xc5\xa1kih delavcev._NEWLINE_\xc5\xa0tudija je pokazala, da se je v ZDA leta 2010 v 30-ih dneh v bolni\xc5\xa1nico vrnilo 22,8\xc2\xa0% bolnikov, katerim so bili amputirani spodnji udi.'